TV ja leffat

Päätöksen taustalla on hahmoa käsitellyt dokumenttiohjelma ja siitä noussut keskustelu.

Wiki Commons

Kuvitteellisen Kwik-E-Martin kauppias Apu, koko nimeltään Apu Nahasapeemapetilon poistuu sarjan hahmoista.

Taustalla on hahmoa käsitellyt dokumentti nimeltä ”The Problem with Apu” (suomeksi Ongelma Apusta), joka valmistui viime vuonna.

Se on esitetty ainakin amerikkalaisella maksukanavalla, TruTV:llä.

Kyseinen dokumentti herätti jonkin verran keskustelua ja palautetta, pääosin kielteistä.

Dokumentin tuottaja, Adi Shankar kertoo Sky Newsille, että Apun hahmo oli hänelle itselleen kouluaikoina pienoinen riesa.

Shankarin mukaan muut lapset rinnastivat hänet Apuun, ”tyypilliseen intialaiseen”, eikä se tuntunut kovin mukavalta.

Hiljattain hän kuuli Simpsonien tuotantoryhmän sisältä, että Apun hahmo on päätetty poistaa sarjasta. Jää nähtäväksi, miten.

– Asiasta ei tehdä sarjassa suurta numeroa, mutta he kuitenkin aikovat niin tehdä välttääkseen polemiikkia hahmosta.

Tuottaja Shankarin mielestä päätös on huono. Hän onkin kerännyt ihmisiltä ehdotuksia siitä, miten Apun hahmo voisi kehittyä.

Esikuvana ”blackface”-hahmo vuodelta 1968

Kiistämättä Apu on melko yksiulotteinen hahmo Simpsonien maailmassa. Häneen liitetyt ominaisuudet ovat väsymätön palvelualttius ja liioiteltu nöyryys muita hahmoja kohtaan.

Apun yksityiselämästä tiedetään varsin vähän (koska hän on alati töissä kaupallaan), mutta eräässä jaksossa näytetään, että hänellä on vaimo ja lukuisia lapsia.

Ääninäyttelijä Hank Azaria on kertonut, että hahmon maneerit ja vahva aksentti pohjaavat Peter Sellersin esittämään intialaishahmoon elokuvassa Pahuksenmoiset pirskeet (1968).

Elokuvaa voisi luonnehtia törmäilykomediaksi.

Elokuvassa Sellersin esittämä intialainen ymmärtää sivistyneet tavat väärin ja aiheuttaa muissa kiusaantunutta hämmennystä.

Valkoihoinen Sellers on myös maskeerattu kasvoiltaan korostetun tummaksi, jotta hän näyttäisi ”intialaiselta”.

Kyseessä on niin kutsuttu blackface-maski, joka nykyään käsitetään rasistisena ja halventavana.